Nju Jork, shtohet numri i viktimave nga vapa
Sipas një studimi të Universitetit të Kolumbias, ndryshimet klimatike po shkaktojnë rritjen e temperaturave
Vera në qytetin e Nju Jorkut është aq e nxehtë për disa ditë sa mund të ndjehet ajri i nxehtë qp ngrihet nga betoni i trotuareve. Tani shkencëtarët parashikojnë se gradualisht temperaturat e larta gjatë dekadave të ardhshme mund ta bëjnë verën në këtë qytet vdekjeprurëse. Radley Horton, shkencëtar i klimës dhe profesor në Universitetin e Kolumbias thotë se gjatë shekullit të kaluar, temperaturat mesatare janë rritur më shumë se 0.15 gradë celsius. Ndërkohë që për disa njerëz kjo rritje nuk duket shumë e rëndësishme, për të tjerët kjo thekson dallimin mes jetës dhe vdekjes. Zoti Horton thotë se deri në vitin 2020, vdekjet e lidhura me ngrohjen globale mund të rriten në nivel prej 20 për qind në qytetin e Nju Jorkut. Në studimin e tyre, shkencëtarët kanë krijuar 16 medele të ndryshimeve klimatike për të tashmen dhe të ardhshmen. Në secilin rast, ata kanë konkluduar se ngrohja e planetit është një lajm i keq për qytetin e Nju Jorkut, dhe në rastin më të keq mund të çojë në një rritje prej 90 përqind të vdekshmërisë pas 70 vjetësh. Ndërsa temperaturat e larta nënkuptojnë dimëra më të ngrohtë, Patrick Kinney, profesor i mjekësisë në Universitetin e Kolumbias, thotë se rritja e numrit të viktimave në stinën e verës hedh hije mbi efektet pozitive gjatë muajve të ftohtë të dimrit. Qyteti i Nju Jorkut në tre vitet e fundit ka regjistruar temperatura të larta mbi 37 gradë celsius. Parashikimet për nivelin e temperatuarave në të ardhmen janë të ndryshme, por shkencëtarët presin një rritje mesatare prej 0.15 deri në 0.16 celsius në 2050, dhe deri në 0.18 gradë në vitin 2080. Sipas Agjencisë Amerikane të Hapësirës, 2012 ishte viti më i ngrohtë i regjistruar në mbarë globin dhe u shoqërua me shpërthimin e mijëra zjarreve. Australia u përballë me disa nga zjarret më të rënda në histori. Kushte ekstreme të thatësirës gjithashtu janë raportuar në nivel global. Për këtë arsye, zoti Kinney thotë se ky studim është i rëndësishëm për zyrtarët e shëndetësisë kudo. Studimi parashikon se shumica e rritjes së vdekjeve do të ndodh në muajt maj dhe shtator sepse temperaturat gjatë këtyre muajve pritet të jenë të njejta me ato të korrikut dhe gushtit në hemisferën veriore. Studiuesit u sugjerojnë qyteteve të gjejnë mënyra për të ndihmuar njerëzit të përballojnë rritjen e temperaturave, dhe thekson se Nju Jorku tashmë është duke bërë një punë të mirë në këtë drejtim. Një nga mënyrat për pakësimin e efektit të rritjes së temperaturave është mbjellja e pemëve, krijimi i hapësirave të gjelbëra dhe ndërtimi i çative që reflektojnë dritën e diellit. Ekipi i studiuesve thotë se ndërkohë që shoqëria vazhdon të trajtojë ndikimet e ndryshimeve klimatike, fokusi në këto strategji mund të ndihmojë në shpëtimin e jetës së njerëzve.